Drie paramedici deur motor raakgery op ongelukstoneelArgieffoto: ER24 Drie paramedici van ER24 se Secunda-afdeling is gisteraand beseer toe hulle uitgeroep is na ’n ongelukstoneel op die R546. Ineke van Huyssteen, woordvoerder van ER24, het gesê hul al drie, twee mans en een vrou, is op die ongelukstoneel deur ’n motor raakgery. “Een persoon is in ’n kritieke toestand per mediese helikopter na die Mediclinic Highveld vervoer. Die ander twee is matig beseer, maar ook na dié hospitaal vervoer,” het Van Huyssteen gesê. Van Huyssteen het Sondag aan Maroela Media bevestig twee van die beseerdes is reeds uit die hospitaal ontslaan terwyl die ander steeds in ’n ernstige toestand in die hospitaal behandel word. “Ons gedagtes en gebede is by die hulle en hul gesinne in dié tyd.” Die polisie verwys alle navrae na Joseph Mabuza, woordvoerder van die provinsiale departement vir gemeenskapsveiligheid en sekuriteit. Maroela Media het hom verskeie kere probeer kontak, sonder enige sukses. Sy kommentaar sal bygewerk word sodra dit ontvang word.